1. Az Európai Parlament és a Tanács a Gazdasági és Szociális Bizottsággal folytatott konzultációt követően többéves keretprogramot fogad el, amely felöleli az Unió valamennyi tevékenységét. A keretprogram: — meghatározza azokat a tudományos és technológiai célkitűzéseket, amelyeket a 180. cikkben előirányzott tevékenységekkel kell megvalósítani, és rögzíti az ezekkel kapcsolatos prioritásokat, — kijelöli e tevékenységek irányvonalait, — rögzíti az Unió keretprogramban való pénzügyi részvételének legmagasabb teljes összegét és részletes szabályait, valamint az egyes előirányzott tevékenységekre vonatkozó részösszegeket. 2. A keretprogramot a helyzet változásának megfelelően ki kell igazítani, illetve ki kell egészíteni. 3. A keretprogram végrehajtása az egyes tevékenységeken belül kialakított egyedi programok útján történik. Minden egyedi programban meg kell határozni végrehajtásának részletes szabályait, rögzíteni kell időtartamát, és rendelkezni kell a szükségesnek ítélt eszközökről. Az egyedi programokban rögzített, szükségesnek ítélt összegek nem léphetik túl a keretprogramra és az egyes tevékenységekre megállapított teljes összeg felső határát. 4. A Tanács a Bizottság javaslata alapján, valamint az Európai Parlamenttel és a Gazdasági és Szociális Bizottsággal folytatott konzultációt követően minősített többséggel fogadja el az egyedi programokat. (Az Európai Unió működéséről szóló szerződés 182. cikke)

Célkitűzések Az Ügynökség feladata az 1982/2006/EK európai parlamenti és tanácsi határozatban elfogadott 7. uniós kutatási keretprogram (7. KP, 2007–2013) keretében az „Ötletek” egyedi program (lásd a 2006/972/EK tanácsi határozatot) irányításához szükséges feladatok ellátása.

Feladatok A 7. uniós kutatási keretprogram részét képező „Ötletek” egyedi program keretében az Ügynökség az alábbi feladatokat látja el (lásd a Bizottság 2008. október 8-i C(2008) 5694 határozatát): a) adatokat gyűjt, dolgoz fel és tesz közzé, ideértve elsősorban mindazon információ összegyűjtését, elemzését, illetve a Bizottságnak és a Tudományos Tanácsnak való továbbítását, amelyek az „Ötletek” egyedi program végrehajtásának orientálásához, illetve a felderítő kutatásra vonatkozó szakpolitika kidolgozásához szükségesek. Emellett segítséget nyújt a Bizottságnak és a Tudományos Tanácsnak, hogy azok kapcsolatokat építsenek ki az Unió, a tagállamok, illetve nemzetközi szervezetek egyéb programjaival; b) részt vesz a program hatásáról készített bizottsági értékelés elkészítésében, illetve a válaszintézkedések hatásának nyomon követésében; c) tanulmányokat és értékeléseket készít, elsősorban azzal a céllal, hogy alátámassza a Bizottságnak az EKT műveleteiről szóló éves jelentését, az „Ötletek” egyedi program céljainak megvalósulását, illetve a program végrehajtásáról szóló félidős értékelést. Emellett részt vesz az értékelésekből adódó feladatok előkészítésében és elvégzésében, hogy az értékeléseket megküldhesse a Tudományos Tanácsnak és a Bizottságnak; d) előzetes ajánlásokat dolgoz ki a Tudományos Tanács és a Bizottság részére az „Ötletek” egyedi program végrehajtásáról és jövőbeli továbbfejlesztéséről; e) tájékoztatási, kommunikációs és információterjesztési intézkedéseket tervez meg és hajt végre; f) részt vesz az „Ötletek” egyedi programra vonatkozó külön bizottsági finanszírozási határozatok előkészítő munkálataiban.

1. Irányítóbizottság Az Európai Bizottság által kinevezett öt tagból áll. A Bizottság jóváhagyását követően elfogadja az Ügynökség éves munkaprogramját, illetve az Ügynökség igazgatási költségvetését és éves tevékenységi jelentését. 2. Az EKT Tudományos Tanácsa Az EKT Tudományos Tanácsa a 2007/134/EK tanácsi határozat értelmében tudományos stratégiát dolgoz ki az „Ötletek” egyedi programhoz, dönt arról, hogy a 2006/972/EK határozat 6. cikkének (6) bekezdésével összhangban milyen típusú kutatás kapjon finanszírozást, valamint tudományosan jótáll a tevékenység minőségéért. Feladatai elsősorban: az éves munkaprogram kidolgozása, a szakértői véleményezési folyamat megteremtése, valamint az „Ötletek” egyedi program megvalósításának figyelemmel kísérése és minőség-ellenőrzése, a Bizottság felelősségének sérelme nélkül. 3. Igazgató Az igazgatót az Európai Bizottság nevezi ki, négy évre. 4. Külső ellenőrzés Európai Számvevőszék. 5. A zárszámadás elfogadásáért felelős hatóság A Tanács javaslata alapján eljáró Európai Parlament.

Költségvetés 2009-ben az Ügynökség igazgatási költségvetése 14,4 millió EUR-t tett ki. Létszám 2009. december 31-én 2009. december 31-én az Ügynökség 262 munkatársat alkalmazott, köztük: — 93 ideiglenes alkalmazottat, (13 kiküldött és 80 külsős alkalmazott), — 162 szerződéses alkalmazottat, — 7 kirendelt tagállami szakértőt.